"ETV-s on hästi sõbralikud inimesed, mulle lihtsalt meeldib siin töötada. Olen selle aasta jooksul mõned väga head tööpakkumised tagasi lükanud, sest ei taha jälle uuesti sisse elama hakata. See on mu esimene töökogemus suures organisatsioonis ja olen aru saanud, kuivõrd mulle meeskonnatöö ja suhtlemine meeldib.  Novembris 2002 kutsuti mind ETV-sse tarkvara auditit tegema, kui see läbi sai, tehti ettepanek siia tööle jääda. Esialgu kujutasin kõike üsna teisiti ette - ikkagi suur maja ja  palju tähtsaid, kuulsaid ja ülbeid ninasid koos! Tegelikult on kõik inimesed sellised, kellega on väga tore koos töötada. Ka Tiit (Jagomägi) oli mulle eelnevalt öelnud, et siia võetakse tööle a i n u l t hästi lahedaid inimesi."  Erilise üllatusena tuleb Marguse jutt selle kohta, et oma arvuti-alased teadmised ja oskused on ta iseõppimise teel saavutanud. Tundub, et selleks on vaja enamgi motivatsiooni ja annet, kui ette antud õppeprogrammi järgides.  Paberite järgi võiks Margus hoopis  peenmehaanikuna töötada. Päris mitu aastat on ta leiba teeninud ka taksojuhina. "See aeg jäi teise vabariigi algusperioodi. Mulle meeldis öösiti sõita, rahulikum. Ma suur mees, mis seal ikka karta... kuigi relvaga on mind sihitud küll." Marguse toon on sellest rääkides sama rahulik, nagu kirjeldaks ta lõunasööki vanaema juures. "Igasuguseid asju tuli ette ..."  Arvutihuvi tekkis juhuslikult ühe tuttava koduarvutiga lähemalt tutvudes. "Sellest sai äkki nii suur hobi, et millekski muuks enam aega ei jäänud."  Margus töötas end lühikese ajaga nii tugevalt üles, et võis end peagi FIE-na nõutud arvutikoolitajaks pidada. Sel ajal juhtus tihti isegi nii, et inimesed kutsusid arvutiõpetaja endale koju. Jälle üks huvitav periood Marguse elus...